SET ปิดเช้าพุ่ง 10 จุด รับข่าว “ทรัมป์” เซ็นร่างกฎหมายงบประมาณชั่วคราว ยุติสหรัฐฯชัตดาวน์
SET ปิดเช้าพุ่ง 10 จุด รับข่าว "ทรัมป์" เซ็นร่างกฎหมายงบประมาณชั่วคราว ยุติสหรัฐฯชัตดาวน์ โดยดัชนีปิดตลาดเช้านี้ที่ระดับ 1,633.59 จุด เพิ่มขึ้น 9.97 จุด หรือ 0.61% มูลค่าการซื้อขาย 2.38 หมื่นล้านบาท
28 ม.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,633.59 จุด เพิ่มขึ้น 9.97 จุด หรือ 0.61% มูลค่าการซื้อขาย 2.38 หมื่นล้านบาท
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนอยู่ในแดนบวก ตอบรับข่าวเชิงบวกหลังประธานาธิบดีโดนัลด์ ทรัมป์ ของสหรัฐ ลงนามร่างกฎหมายงบประมาณชั่วคราวเพื่อให้หน่วยงานของรัฐบาลกลับมาเปิดดำเนินงานอีกครั้ง โดยหน่วยงานของรัฐบาลสหรัฐได้กลับมาเปิดทำการในวันนี้ และเป็นการยุติภาวะชัตดาวน์ 35 วัน ที่ยาวนานที่สุด อีกทั้งยังมีการเก็งกำไรในผลประกอบการของบริษัทจดทะเบียน (บจ.) ในไตรมาส 4/61 นำโดยหุ้น SCC ที่มองว่าน่าจะเป็นการเข้าซื้อหุ้นเพื่อรอการจ่ายเงินปันผล เป็นต้น
อย่างไรก็ตามมองว่ายังมีปัจจัยอื่น ๆ ที่ต้องระวังอยู่ เช่น การถอนตัวออกจากสหภาพยุโรปของประเทศอังกฤษ (Brexit) ที่ยังคงมีความไม่แน่นอน โดยรัฐสภาอังกฤษมีกำหนดทำการอภิปราย และลงมติแผน Brexit ฉบับใหม่ของนางเทเรซา เมย์ นายกรัฐมนตรีอังกฤษ ในวันพรุ่งนี้ (29 ม.ค.62) และการเจรจาทางการค้าระหว่างสหรัฐฯและจีน ที่จะมีขึ้นอีกครั้งใน 2 วันข้างหน้า (วันที่ 30-31 ม.ค.นี้) ประกอบกับตลาดหุ้นไทยได้ปรับตัวขึ้นติดต่อกันเป็นเวลา 8 วัน ซึ่งอาจทำให้เห็นการขายทำกำไรออกมา โดยในขณะนี้ตลาดหุ้นในภูมิภาคเอเชียก็เริ่มปรับตัวลงเคลื่อนไหวอยู่ในแดนลบในบางประเทศแล้ว
สำหรับแนวโน้มการลงทุนในช่วงบ่ายนี้ น.ส.ธีรดา  กล่าวว่า ตลาดฯน่าจะผันผวนอยู่ในกรอบและอาจเห็นการเทขายทำกำไรออกมาระหว่างทาง พร้อมให้แนวรับ 1,620 จุด ส่วนแนวต้าน 1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
SCC มูลค่าการซื้อขาย 1,686.74 ล้านบาท ปิดที่  464 บาท เพิ่มขึ้น 12 บาท
PTTGC มูลค่าการซื้อขาย 1,223.32 ล้านบาท ปิดที่ 67.25 บาท เพิ่มขึ้น 0.25 บาท
CPALL มูลค่าการซื้อขาย 819.82 ล้านบาท ปิดที่ 77.25 บาท ราคาไม่เปลี่ยนแปลง
PTT มูลค่าการซื้อขาย 749.26 ล้านบาท ปิดที่ 49.25 บาท  เพิ่มขึ้น 0.50 บาท
AOT มูลค่าการซื้อขาย 736.55 ล้านบาท ปิดที่ 69.25 บาท เพิ่มขึ้น 0.75 บาท